9
Luhala na upoka
1 Luhala ndo kota mdala yazenjile ng'handa yake,
ng'handa iwele na mizengo saba*.
2 Nakajidumula singo migongolo ja mnvina,
divai yake nakaiwika goya,
nakachiwika goya chisaga chake.
3 Nakawalajiza vitumagwa wa heye wadala mujini,
wawacheme wanhu kulawa kuli vinhembenhembe vya vigongo,
4 “Yoneche yawele mpoka yoye hano.”
Na yoneche yasowile nyhala kangumlonjelaga,
5 “Uye ulye chilyo,
na unwe divai yongongomanye.
6 Wileche na upoka leka wikale,
uwinze nzila ya nyhala.”
7 Yalingumlonga yalingubeza kangupataga maligo,
yalingumng'hanuchila mwihe kangudumilaga kwa kulumizwa.
8 Uleche kumkanya yalingubeza kwa vila kokuzudila,
umkanye yawele na luhala naye kokugana.
9 Umlanguse yawele na luhala, ayo kolutilila kuwa na luhala,
mlanguse yatanganiche, naye kolutilila kuwa na kuvizela.
10 Kumdumba Mkulu Nguluwi ndo msisi wa luhala,
na kumzela yula Yelile ndo kuwa na nyhala.
11 Kwa utanzi wa heni luhala, mazuwa ga hegwe gokonjezwa,
kokonjezelwa miyaka minji kuli ukomu wa hegwe.
12 Wone kuna luhala, lwokupa chonolo,
wone ulubeze, kogazika ng'hatu.
13 Upoka ndo kota mdala yalingulonga kwa lizi likulu,
ndo kahela nyhala na havizelele chinhu.
14 Kangikalisaga hali lwizi lwa ng'handa ya heye,
kanguwikaga chigoda cha heye honhu ha kuchanya mujini,
15 na kuwachema wanhu walingukola mnzila,
wanhu walinguluta kuli mijito ja hewo,
16 “Yoneche yawele mpoka yoye hano.”
Yoneche yasowile nyhala kangumlonjelaga,
17 “Mazi ga uhizi ndo ganona ng'hatu,
ibumunda lilinguligwa kwa uviso ndo linona lukami.”
18 Ila mpoka havizelele kota amo hana wabagame,
wajenzi wa mdala ayo wa hasi kuli isi ya wabagame.
* 9:1 ng'handa iwele na mizengo saba Ulonzi awu hauwele hazelu. Ajo mizengo saba ama milingo saba hanji ndo kuwala misisi ama milingo jiwele Mkulu Nguluwi nakajizenga mhela wa kuilumba isi (ulole sula ya 8:29-30) ama ndo kuwala hisabu saba iwele yangutumika mala nyinji kuli Bibiliya kota kiwhana kwa kwenela.