52
Utaguso wa Nguluwi
(Kwa yalingwaluchiza kwimba. Ilanguso lya Daudi mhela Doegi, Mwedomu loyamlutile Sauli na kumlonjela, “Daudi nakaluta kaye kwa Ahimeleki.”)
1 Lekachoni kwangivuna kwa wihe wa hegwe, gwa mkulu?
Igano lya kwimilila lya Nguluwi lyangikala mazuwa gose.
2 Gwa mhadi, chila mhela kwanguwika goya kudumya,
umyango wa hegwe ndo kota nzembe.
3 Hegwe kwangugana wihe kusinda kunoga,
kwangugana udesi kusinda kulonga kukomya.
4 Gwa mhadi mkulu,
kwangugana mbuli za kuwadumya wanji.
5 Ahyo Nguluwi kokudumya mazuwa gose,
kokunyasula na kukusa kaye kwa hegwe,
kokung'umbula kuli isi ya wawele wakomu.
6 Watanganiche wogona ago na kudumba,
hamba wokuseka na kulonga,
7 “Mlole gamfichile munhu ayu.
Heye nahaganile Nguluwi yawe honhu ha heye ha kubilimila,
ila nayali yochitumbila winji wa lufufu lwa heye,
yochitumbila vinhu vyoyaholile kulawa kwa wanji.”
8 Ila heni ndo kota igodi idodi lya mzeituni,
lilingudedemka kuli ng'handa ya Nguluwi.
Ndangitumbila igano lya heye lya kwimilila mazuwa gose.
9 Gwa Nguluwi ndokulonjela malumbo mazuwa gose,
kwa chiwalo cha mbuli zouditile.
Ndowikula kota hegwe ndo unojile,
hali wanhu wa kukundigwa.