142
Kulanda kwa munhu yalechigwe mchiwa
(Ilanguso lya Daudi loyawele kuli mhalika. Kulanda.)
1 Ndangumlilila Mkulu Nguluwi kwa lizi,
ndangumdedeza Mkulu Nguluwi kwa lizi, leka yambonele isungu.
2 Ndangumuwichila kung'ung'uta kwa heni,
ndangumlonjela magazo ga heni.
3 Hondiwa habehi kugozola,
hegwe kwa baho, kwangunzela vyombele.
Wang'honyo wa heni nawambichila midiwa kuli nzila ya heni.
4 Hondilola ubanzi wa kudilo na kubeteza,
ndangona haduhu munhu wa kunhanza,
ndahela kahi honhu ha kubilimila,
haduhu munhu yalingijesa kwa chiwalo cha heni.
5 Gwa Mkulu Nguluwi, ndangukulilila.
Hegwe ndo honhu ha heni ha kubilimila,
hegwe ndo chila chinhu kwa heni kuli isi ya wawele wakomu.
6 Uhulichize chililo cha heni, kwa vila nhoka lukami.
Undohole kulawa kwa walingungaza, kwa vila wana mong'ho kusinda heni.
7 Undavye amu mchinweng'ho
leka ndonje malumbo kwa hegwe.
Wanhu watanganiche wochilumba na heni
kwa vila nakunditila ganojile menji.