27
Lwimbo lwa kumtogola Mkulu Nguluwi
(Zabuli ya Daudi.)
1 Mkulu Nguluwi ndo lumuli lwa heni na ulohozi wa heni,
ndimdumbe whaani?
Mkulu Nguluwi ndo ngome ya ukomu wa heni,
ndimdumbe whaani?
2 Wehile howonhowa,
na kugana kundumya,
wang'honyo na walingitwanza na heni wochikwang'wala na kugwa.
3 Hanga wamizi howonzunguluta,
nhumbula ya heni haidumba chinhu,
hanga ngondo hoilawila kwa heni,
ndowa nding'hali na kitumbila.
4 Mbuli imwe nandimlanda Mkulu Nguluwi,
ayo ndo ndilinguipala,
ndikale mng'handa mwa Mkulu Nguluwi
mazuwa geng'ha ga ukomu wa heni,
ndijese ng'hatu kunoga kwa Mkulu Nguluwi,
na kupala ulongozi wa heye kuli ng'handa ya heye.
5 Kukomya, zuwa lya magazo konyamila kuli chibumuli cha heye,
kovisa heni kuli ihema lya heye,
na kumbika kwa kikala goya mchanya mwa italawe.
6 Kwa kusumya nani ndolola mchanya mwa wang'honyo wa heni walingunzunguluta.
Ndomlavila nhambiko kwa kutowa luchenze mgati mwa ng'handa ya heye,
ndokwimba na kumtowela luchenze Mkulu Nguluwi.
7 Gwa Mkulu Nguluwi, unyhulichize hondikulilila,
umbonele isungu na kunyhidichila.
8 Nhumbula ya heni yangundonjela, “Uye umpale Nguluwi.”
Lelo, ndanguya kwa hegwe, gwa Mkulu Nguluwi.
9 Uleche kuleka kundola,
uleche kundema kwa ng'halazi heni chitumagwa wa hegwe.
Hegwe nawali utanzi wa heni.
Uleche kunhoza ne kundeka, gwa Nguluwi Mlohozi wa heni.
10 Hanga mhaza na mayangu howondeka,
Mkulu Nguluwi kombochela.
11 Gwa Mkulu Nguluwi, undanguse nzila ya hegwe,
undongoze kuli nzila igoloche,
kwa chiwalo cha wang'honyo wa heni.
12 Uleche kundeka leka wang'honyo wa heni wanditile vyowogana,
kwa vila walolezi wa udesi nawambuyila,
hewo walingulavya ulonjelezi wihile.
13 Ndangukunda kota ndolyona isungu lya Mkulu Nguluwi,
kuli isi ya wawele wakomu.
14 Witumbile kwa Mkulu Nguluwi.
Wime nzinzili, uleche kugozola.
Ena, witumbile kwa Mkulu Nguluwi.