85
Kulanda kupegwa kahi kunoga kwa Nguluwi
(Kwa yalingwaluchiza kwimba. Zabuli ya Wakola.)
1 Gwa Mkulu Nguluwi,
nakuipa kunoga kwa hegwe isi ya hegwe,
nakumhilulila kahi Yakobo utambichizo wa heye.
2 Nakuigubika nongwa ya wanhu wa hegwe,
nakusa gehile ga hewo geng'ha.
3 Nakulemeza kuzudila kwa hegwe kweng'ha,
nakuileka ng'halazi ya hegwe ing'ang'ale.
4 Utuhiluse kahi, gwa Nguluwi mlohozi wa hetwe,
wuse kuzudila kouwelenako kwa hetwe.
5 Ndaze, kotuzudila hetwe mbaka mazuwa gose?
Ndaze, kolutiliza ng'halazi ya hegwe kwa lulelo lweng'ha?
6 Ndaze, hambe utuhilusile kahi ukomu unyale,
leka wanhu wa hegwe wasangalale kwa chiwalo cha hegwe?
7 Utulajile igano lya hegwe lya kwimilila, gwa Mkulu Nguluwi,
utupe ulohozi wa hegwe.
8 Ndohulichiza choyalingulonga Mkulu Nguluwi,
kwa vila kangulagana kuwapa wanhu wa heye kikala goya,
vitumagwa wa heye yuye wone woleka kuwila kahi upoka.
9 Kukomya kowalohola walingumdumba
leka ukulu wa heye ulutilile kikala kuli isi ya hetwe.
10 Igano lya kwimilila na kukundigwa vyoting'hana,
kutanganika na kikala goya vyochilamsa.
11 Kukundigwa kozuchila kuli isi,
kutanganika kolola hasi kulawa kilanga.
12 Mkulu Nguluwi kolavya chiwele chinojile,
isi ya hetwe yolavya mbena nyinji.
13 Kutanganika komlongola Nguluwi
na kumuwichila goya nzila ya heye.