2
Mndewa yahaguligwe na Nguluwi
1 Lekachoni wanhu wa isi wangubelenhuka?
Lekachoni wanhu wangiwika goya kwa uviso kwa mbuli za hihi hela?
2 Wandewa wa isi wangiwika goya,
na wakulu wangikungajiza hamwe
kwa chiwalo cha kihanza majesa ga kumlema Mkulu Nguluwi na yabakalizwe mafuta wa heye.
3 Wandewa awo wangulonga, “Tiwuse kuli ulongozi wa hewo,
tutoze kutali minyololo ja hewo.”
4 Yula yalingulongoza kilanga kanguwaseka,
Nguluwi kanguwabeza.
5 Hamba kanguwang'hanuchila kwa ng'halazi ya heye,
na kuwadumbiza kwa kuzudila kwa heye, yolonga,
6 “Nani nandimuwika mndewa wa heni, mchanya mwa Siyoni,
chidunda cha heni chelile.”
7 Ndowikula mzilo wa Mkulu Nguluwi,
“Hegwe ndo mwanangu,
heni lehano nandiwa mhaza wa hegwe.
8 Undande, nani ndokupa wanhu wa isi wawe uhalizi wa hegwe,
na mbaka ja isi jowa ja hegwe.
9 Kowatowa kwa ng'hweku ya chuma,
na kuwabena kota chijilo.”
10 Lelo hemwe wandewa, muwe na luhala,
hemwe wakulu wa isi, mwangukanyigwa.
11 Mumkolele mijito Mkulu Nguluwi kwa kudumba na kusangalala.
12 Mumfugamile na kukakama,
leka yaleche kuzudila na kuwadumya baho du,
kwa vila heye kanguzudilaga himahima.
Wangutambichizwa weng'ha walingubilimila kikala goya kwa heye.