92
Lwimbo lwa kumtogola Nguluwi
(Zabuli. Lwimbo lwa Zuwa lya Kwesela.)
1 Inoga kukulonjela, gwa Mkulu Nguluwi malumbo,
kulimbila lutogo itagwa lya hegwe, gwa Nguluwi Yawele Kuchanya.
2 Inoga kuwikula igano lya kwimilila lya hegwe mitondo,
na kukundigwa kwa hegwe mhela wa nechilo,
3 kwa muziki wa igombogombo lya ng'weso kumi na ching'weleng'wele,
na kwa lizi linojile lya igombogombo.
4 Gwa Mkulu Nguluwi, madito ga hegwe gangusangalaza heni,
ndokutowela luchenze kwa chiwalo cha mbuli za hegwe zeng'ha zouditile.
5 Gwa Mkulu Nguluwi, madito ga hegwe ndo makulu ng'hatu.
Majesa ga hegwe ndo itunyo ng'hatu.
6 Mpoka howeza kuvizela,
ne yasowile nyhala haizelele mbuli ayi,
7 hanga wehile woweza kudedemka kota misolo,
na walingudita wihe weng'ha mbuli za hewo zowalutila goya,
kuduma kwa hewo ndo kudumigwa mazuwa gose,
8 ila, gwa Mkulu Nguluwi, hegwe kwa kuchanya mazuwa gose.
9 Wang'honyo wa hegwe, gwa Mkulu Nguluwi,
ulole, hewo wang'honyo wa hegwe, ndikomya wodumigwa,
weng'ha walingudita wihe wosambaluka.
10 Hegwe nakumha heni mong'ho kota ibogo,
nakumbakaliza heni mafuta ganojile.
11 Kwa meho nambona wang'honyo wa heni nawalemwela,
kwa makutu nanyhulika chililo cha walingunditila wihe.
12 Watanganiche wangudedemkaga kota mitende,
wangukulaga kota mielezi ja Lebanoni.
13 Awo ndo kota migodi jinyaligwe haluga ha Mkulu Nguluwi,
jangudedemkaga kota migodi mgati mwa lugagala lwa Nguluwi wa hetwe,
14 wangulutililaga kulela mafuza kuli mhela wa kulala,
mazuwa gose wangumemaga unhomvu na wanguwaga wadodi,
15 Wowikula, “Mkulu Nguluwi ndo yatanganiche,
heye ndo italawe lya heni,
mgati mwa heye haduhu ne wihe.”