14
Kumhiluchila Mkulu Nguluwi
1 Hemwe Waisilaeli, mhiluche kwa Mkulu Nguluwi, Nguluwi wa hemwe,
namikwang'hwala kwa chiwalo cha gehile ga hemwe.
2 Mumhiluchile Mkulu Nguluwi na kumlonjela,
“Utulechele gehile geng'ha, ubochele ndolendole za hetwe za lutogo,
kota ndolendole za milogota milume.
3 Ashulu howeza kutulohola,
hatuweza kitumbila kahi kuli falasi wa ngondo.
Hambe tujicheme kahi, ‘Milungu ja hetwe,’
ajo ndo jimalukolo jotuhongole twetwe.
Kwa hegwe walekwa wangupataga isungu.”
4 Mkulu Nguluwi kangulonga,
“Ndowalohola kulawa kuli wihe wa hemwe, siwaleka,
ila ndowagana kahi kwa kunuwila kwa heni,
kwa vila ng'halazi ya heni ya haduhu kwa hemwe.
5 Ndowa kota nungwi kwa Isilaeli, kobahula kota uluwa wa yunjiyunji,
kota mielezi ja Lebanoni, kodulisa mizabi jake hasi.
6 Nhagala zake zokwenela chila honhu,
kunoga kwake kowa kota migodi ja mzeituni,
kunhunyhilila kwake kunojile ndo kota mielezi ja Lebanoni.
7 Wanhu wochikala kahi kuli lubehelo lwake,
yodedemka kota nyhule inojile,
yobahula kota mizabibu,
kuzeleka kwake kowa kota divai ya Lebanoni.
8 Gwa Isilaeli, ndina choni kahi na jimalukolo?
Ndowedichila hemwe na kuwalolela,
Heni ndo kota msonobali uwele na mahamba madodi
kulela mafuza kwa hemwe kwangulawa kwa heni.”
9 Whaani yawele na luhala? Kozizela mbuli azi.
Whaani yalinguvizela? Ayu kozizela.
Nzila za Mkulu Nguluwi ndo zigoloka,
watanganiche ndo wangujendaga kuli nzila azo,
ila walingubelenhuka wochikwang'hwala amo.