21
1 Nhumbula ya mndewa ndo kota mazi galinguchililika,
Mkulu Nguluwi, kanguilongozaga honeche hoyogana.
2 Madito geng'ha ga munhu gangoneka ga goya kwa heye,
ila Mkulu Nguluwi kanguipimaga nhumbula.
3 Kudita mbuli zitanganiche na za hachi,
kwangumnojeza Mkulu Nguluwi kusinda nhambiko.
4 Meho ga ujuvi na nhumbula ya kidaya,
vyangulajila hazelu gehile ga wehile.
5 Gala goyodita munhu kwa kwimilila gangigala lufufu kwa winji,
ila galinguditigwa himahima ganguwa hihi hela.
6 Ng'hano ilinguya kwa uhadi,
ndo ivuche lilingukola na idiwa lya kubagama.
7 Kilewa kwa wehile kokusigwa,
kwa vila wangulema kudita mbuli za hachi.
8 Nzila ya munhu yawele na nongwa ndo ya kwajilila,
ila madito ga yanojile nagagoloka.
9 Fola kikala hafungo mchanya mwa chinduwiko,
kusinda kikala kaye hamwe na mche yalingugana kilewa.
10 Choyalingugana kudita mwihe ndo wihe,
kahela isungu mbaka kwa munhu yowalingikalasa habehi.
11 Wone umgaze yalingubeza, mpoka kanguwaga na kuvizela,
wone umlanguse yawele na luhala, kwangumha uwanzi.
12 Nguluwi kangugazela galingukoleka kuli ng'handa za wehile,
naye kowadumya walingudita gehile.
13 Yalingulema kuhulichiza chililo cha wazunwa,
naye kahi hohulichizwa hoyolanda utanzi.
14 Ng'halazi yanguditigwa isindamale kwa ndolendole ya uviso,
chinhu choyalingupegwa munhu kuno chivisigwa changulemeza kuzudila.
15 Wone hachi iditigwe, wanhu watanganiche wosangalala,
ila wanhu wehile wokabuswa.
16 Munhu yalingulubaluba kutali na nzila ya luhala,
kowasa kuli chilundo cha wabagame.
17 Yalinguwinza maya ga heye kowa mzunwa,
yalingugana divai na mafuta ga mzeituni howa na lufufu.
18 Mwihe kanguwika goya mbuli zihile kwa yatanganiche,
ila kangiyambuzila magazo honhu ha yagoloche.
19 Fola kikala kugunuche,
kusinda kikala na mche yalingugana kilewa na yalingutunya.
20 Kaye kwa yawele na luhala hana ng'hano ya sendi nyinji na mafuta,
ila lufufu lwa mpoka lwangumala himahima.
21 Yalingupala kutanganika na isungu,
kochikala ng'hatu na mbuli za heye zolutilila goya na kutogoligwa.
22 Yawele na luhala koweza kuboka muji wa yawele na mong'ho,
na kubomola ngome yowalingitumbila.
23 Yalingwamila mlomo na umyango wa heye,
kangiwikaga kutali na magazo.
24 Yalingidaya na mjuvi, itagwa lya heye ndo “Kubeza,”
madito ga heye nagamema kidaya kwa ujuvi wa heye.
25 Mgata kangubagama kwa kulemwela kweneza maya ga heye,
kwa vila moko ga heye gangulema kukola mijito.
26 Nemisi yeng'ha kanguganaga kuwa na chinhu,
ila yatanganiche kangulavyaga kwa isungu.
27 Nhambiko ya mwihe ndo izudizo,
yanguzudiza ng'hatu wone yalavye kwa kunuwila kwihile.
28 Mlolezi mdesi kodumigwa,
ila yalingulonga ulonzi wa kukomya howeza kulonjelwa yanyamalile.
29 Mwihe kangulajilaga kota ka yazidahe,
ila yagoloche kangutawizaga kota nakadita goya.
30 Haduhu luhala na uwanzi ne ulonzi unojile wa munhu,
uwele woweza kumsumya Mkulu Nguluwi.
31 Falasi kanguwichigwa goya kwa kitowa ngondo,
ila kusumya kwangitumbila kwa Mkulu Nguluwi.