2
1 Ndokwima mchanya mwa ilingo,
siwasa leka nyhuliche choni choyondonjela Mkulu Nguluwi
na konyhidichila ndaze kuwala kung'ung'uta aku.
Nguluwi kangumwidichila kahi Habakuki
2 Hamba, Mkulu Nguluwi nakedichila,
“Wandiche uloli awu,
wandiche hazelu mchanya mwa vibawo,
leka yalingukola aho yasome.
3 Uloli wuno wangubeteza mhela uwichigwe,
ndo uloli wa kukomya kuwala kuduma.
Wone wangoneka wangukawila, ubeteze,
ndangukomya wofika, haukawila.
4 “Uwalole walingidaya, wodumigwa,
ila watanganiche wochikala kwa makundo ga hewo.
5 Mzidi wa ago divai yangwajiliza,
yalingidaya hokwesela.
Maya ga heye ndo kota isi ya wabagame,
kota vila kubagama, halingiguta.
Kangikungajizila wanhu wa isi zeng'ha,
na wanhu wanji weng'ha.
6 Munhu kota ayo kobezigwa na chila munhu
na kumlonga kwa nhelo za idaba,
‘Kochona hegwe ulingukungajiza vinhu vyohaviwele vya hegwe
na kuhola lehani ya vinhu vya wanhu ila hulingulipa!
Kolutilila kudita ahyo mbaka nili?’
7 Zuwa limwe walingukudayi wokwinuka baho du
na kukudita ukakame.
Nagwe kowa mpogozi wa hewo.
8 Nakuvihola vinhu vya wanhu wa isi nyinji,
ila weng'ha wawele wosulupuka, wovihola vinhu vya hegwe.
Mbuli ayo yokufika kwa vila nakukopola na kubunza kuli isi,
ena, nakudita ahyo kuli miji na kwa wenyeng'haye wake weng'ha.
9 “Kochona hegwe ulingupata lufufu kwa kubunza,
ulinguzenga ng'handa ya hegwe mchanya kuli chidunda,
ulingijesa kota kwangiwika kutali na kuwifya.
10 Ila kwa kiwika goya kwa hegwe nakuwabasa soni wanhu wa nhanzi ya hegwe.
Kwa kuwadumya wanhu wa isi nyinji,
nakuudumya ukomu wa hegwe.
11 Maganga ga kuli lukanzi gotowa iyowe
na boliti za ng'handa zokwidichila kwa iyowe kahi.
12 “Kochona hegwe ulinguzenga muji kwa kukopola,
ulinguudita muji uwe nzinzili kwa wihe.
13 Mkulu Nguluwi Yawele na Mong'ho,
kangwambuzaga kikangaza kwa wanhu kwajilile kuli chiluli,
na wanhu wa isi zinji wetunye hihi hela.
14 Kwa vila isi yomemezwa na uwanzi wa ukulu wa Mkulu Nguluwi,
kota vila mazi vyogalingwenela mbahali.
15 “Kochona hegwe ulinguwadita womlingikalasa habehi wagale,
kwa kuwapa divai nyinji,
leka uwone umwanzi wa hewo.
16 Komema soni honhu ha lutogo.
Konwa gwegwe baho na kuulajila umwanzi wa hegwe!
Mkulu Nguluwi yuye kokudita ugale
na soni yogubika lutogo lwa hegwe.
17 Wihe wouuditile Lebanoni wokuvaba,
nakujikopola migongolo, migongolo najo jokutinhusa.
Ago geng'ha gokufika,
kwa vila nakukopola na kubunza kuli isi,
ena, nakudita ahyo kuli miji na kwa wenyeng'haye wake weng'ha.
18 “Limalukolo ligongomanyigwe na munhu lyotanza choni?
Limalukolo ndo chuma cha sendi nyinji chilingusungulumulwa,
ndo chinhu chilingweneza uhadi.
Yalingugongomanya limalukolo kangitumbila choyachigongomanye yuye,
limalukolo liwele halilingulonga.
19 Kochona munhu yalingulilonjela izinga, ‘Ulilimche!’
Ama iganga lyohambe lilonje, ‘Winuche!’
Ndaze, limalukolo lyoweza kumlangusa munhu?
Ulole, nalibakalizwa zahabu na sendi,
na lyahela ukomu.
20 Ila Mkulu Nguluwi ka kuli ng'handa ya heye yelile,
isi yeng'ha inyamalile hali heye.”