46
Nguluwi ka hamwe na hetwe
(Kwa yalingwaluchiza kwimba. Lwimbo lwa Wakola. Kwa kiwhana na Alamoti.)
1 Nguluwi ndo honhu ha hetwe ha kubilimila na mong'ho wa hetwe,
heye ndo utanzi wa hetwe mazuwa gose mhela wa magazo.
2 Ahyo hatudumba choneche,
hanga limachinyhina holilawila na vidunda kugwa mbahali,
3 hanga bahali yobuguma na kukabusa
na vidunda hovikakama kwa kukabusa kwake.
4 Hana lwanda luwele mazi gake ganguusangalaza muji wa Nguluwi,
honhu helile ha kikala Nguluwi Yawele Kuchanya.
5 Nguluwi ka kuli muji awo, nawo hauweza kutigaswa,
Nguluwi koutanza lufuku.
6 Wanhu wa isi zeng'ha wangulila kwa kukabuswa,
na ulongozi wangukakama,
Nguluwi kangubuma na isi yangusungulumuka.
7 Mkulu Nguluwi Yawele na Mong'ho ka hamwe na hetwe,
Nguluwi wa Yakobo ndo ngome ya hetwe.
8 Muye mlole madito ga Mkulu Nguluwi,
mlole vinduzanduza vya kudumbiza vyoyaditile muisi.
9 Kangudumya ngondo muisi yeng'ha,
kangubenanga mipinde na migoha,
ngawo kanguzilakaza kwa chiluli.
10 Kangulonga, “Mnyamalile na kuvizela kota heni nda Nguluwi.
Ndina ukulu kuli wanhu wa isi zeng'ha,
ndikomya, ndina ukulu muisi.”
11 Mkulu Nguluwi Yawele na Mong'ho ka hamwe na hetwe,
Nguluwi wa Yakobo ndo ngome ya hetwe.