6
Kulanda mhela wa magazo
(Kwa yula yalingwaluchiza kwimba na vinhu vya ng'weso za muziki. Kwimba kwa Sheminiti. Zabuli ya Daudi.)
1 Gwa Mkulu Nguluwi, uleche kung'hanuchila kwa ng'halazi ya hegwe,
uleche kungaza kwa kuzudila kwa hegwe.
2 Umbonele isungu, gwa Mkulu Nguluwi, ndahela mong'ho.
Gwa Mkulu Nguluwi, umhe heni mong'ho, ndangutoka mbaka kuli mizeje ja heni.
3 Muhe wa heni wangugazika ng'hatu.
Gwa Mkulu Nguluwi, kobeteza mbaka nili?
4 Gwa Mkulu Nguluwi, unyhinduchile na kundohola,
undohole kwa chiwalo cha igano lya hegwe lya kwimilila.
5 Kwa vila haduhu yalingukukumbuchila kula kowawele wabagame
whaani yoweza kukutogola ako kuli isi ya wabagame?
6 Nhoka kwa chililo cha usungu,
chila nechilo ndanguchidoza chinhanda cha heni kwa mahozi,
kwa mahozi ndangudoza chegamo cha heni.
7 Meho ga heni nagatoka kwa masinzo,
nagabilabila kwa chiwalo cha kugazigwa na mng'honyo.
8 Muche kwa heni hemwe mweng'ha mlingudita wihe,
kwa vila Mkulu Nguluwi nakahulika lizi lya chililo cha heni.
9 Mkulu Nguluwi nakahulika chililo cha heni,
Mkulu Nguluwi nakakunda kulanda kwa heni.
10 Wang'honyo wa heni weng'ha wobasigwa soni na kudumbizwa ng'hatu,
baho du, wohiluka kumbele na wobasigwa soni.