29
1 Wone yalingukanyigwa chila mhela, ila kangulutilila kuwa na nhumbula igagadale,
kodumigwa baho du, howeza kupona.
2 Wone watanganiche walongoze, wanhu wangusangalalaga,
ila wone wehile walongoze, wanhu wangung'ung'utaga.
3 Yalingugana luhala kangumdita mhaza wa heye yasangalale,
ila yalinguwa hamwe na mng'hondwa kanguwifyaga lufufu lwa heye.
4 Wone mndewa yatumiye hachi, kanguipaga isi kwima nzinzili,
ila wone yagane kubochela chinhu kwa uviso, isi yangudumigwa.
5 Yalingumhembuliza munhu yowalingikalasa habehi kwa udesi,
kanguwika idiwa lya kigwiliza yuye.
6 Mwihe kangugwilizwaga kwa gehile ga heye,
ila yatanganiche kangwimbaga na kusangalala.
7 Yatanganiche kanguzizela hachi za mzunwa,
ila mwihe hazizelele mbuli azo.
8 Yalingubeza kangwambuzaga kilewa kuli muji weng'ha,
ila yawele na luhala kangukuditaga kilewa kusindamale.
9 Wone yawele na luhala yetwanze na mpoka,
mpoka kanguwaga na ng'halazi ng'hatu na kuseka ne kinyamalila.
10 Walingugana kubohola danda, wangumzudilaga yalihela nongwa,
mbaka wanhu wanojile wanguzudilaga kikala kwa heye.
11 Mpoka kangulajilaga ng'halazi ya heye ne uviso,
ila yawele na luhala kangilemezaga na kuidita isindamale.
12 Wone mndewa yahulichize mbuli za udesi,
wang'hangala wa heye weng'ha wowa na wihe.
13 Mzunwa na yalingubunza wangiwhana kwa chinhu chimwe,
weng'ha weli nawapegwa meho na Mkulu Nguluwi.
14 Mndewa yalinguwamulila wazunwa kwa hachi,
kowona ulongozi wa heye wangwima nzinzili mazuwa gose.
15 Kuzapigwa na kukanyigwa, vyangigalaga luhala,
ila wone mwana kolechigwa yadite vyoyogana, kombasa soni mayake.
16 Wone wehile walongoze, gehile gangonjezekaga,
ila watanganiche wolola kugwa kwa hewo.
17 Umkanye mwanago, naye hokudita uwe na lunhwinhwi,
koisangalaza nhumbula ya hegwe.
18 Wone hawe haduhu ulotezi wa chiuloli, wanhu wanguwaga walihela kuhulichiza,
ila nakatambichizwa munhu yula yalingubatilila malajizo.
19 Mpogozi hambe yakanyigwe kwa ulonzi hela,
kwa vila ulonzi kanguuzela heye, hogana kuuhulichiza.
20 Kwangumona munhu yalingulonga ne kijesa?
Fola mpoka kusinda heye.
21 Yalingumhembuliza ng'hatu mpogozi wa heye kulawa uwana,
hamba mpogozi ayo komtunya kuli kuduma.
22 Yazudile kangwambuzaga kilewa,
yalinguzudila himahima kangwambuzaga gehile menji.
23 Kidaya kwa munhu kwangumdulisaga yuye,
ila yalingunyenyetela kopegwa lutogo.
24 Yalinguwa hamwe na mhizi kangiwifya yuye,
kanguuhulikaga uhadi wa yula mhizi, ne kulonga chinhu.
25 Kuwadumba wanhu ndo kiwichila idiwa gwegwe,
ila yalingitumbila kwa Mkulu Nguluwi ka hali kikala goya.
26 Wenji wanguganaga kiwika habehi na mndewa,
ila munhu kangupegwa hachi ya heye kulawa kwa Mkulu Nguluwi.
27 Yalihela hachi ndo izudizo kwa yagoloche,
naye yagoloche ndo izudizo kwa mwihe.