67
Lwimbo lwa kulonga malumbo
(Kwa yalingwaluchiza kwimba. Kwa vinhu vya ng'weso vya muziki. Zabuli. Lwimbo.)
1 Utonele isungu, gwa Nguluwi, ututambichize,
utulajile kumeho kwa hegwe kwa kunoga,
2 leka isi yeng'ha ivizele nzila ya hegwe,
wanhu wa isi zeng'ha wavizele ludali lwa hegwe lwa kulohola.
3 Wanhu weng'ha wakupe ukulu, gwa Nguluwi,
wanhu weng'ha wakutogole.
4 Wanhu wa isi zeng'ha wasangalale na kwimba kwa usangalalo,
kwa vila kwanguwatagusa wanhu kwa hachi,
na kuwalongoza wanhu wa isi zeng'ha muisi.
5 Wanhu weng'ha wakupe ukulu, gwa Nguluwi,
wanhu weng'ha wakutogole.
6 Isi nailavya mbena zake,
Nguluwi, Nguluwi wa hetwe, nakatutambichiza.
7 Nguluwi yalutilile kututambichiza.
Wanhu weng'ha muisi wamdumbe.