115
Nguluwi yumwe wa kukomya
1 Hatuwele hetwe, gwa Mkulu Nguluwi, hatuwele hetwe,
ila hegwe uliyeka utogoligwe,
kwa chiwalo cha igano lya kwimilila lya hegwe na kukundigwa kwa hegwe.
2 Lekachoni wanhu wa isi walonje,
“Kakohi Nguluwi wa hemwe?”
3 Nguluwi wa hetwe ka kilanga,
heye kanguditaga geng'ha yalingugana.
4 Jimalukolo ja hewo ndo sendi na zahabu,
najigongomanyigwa kwa moko ga wanhu.
5 Jina milomo, ila hajilingulonga,
jina meho, ila hajilingona.
6 Jina makutu, ila hajilinguhulika,
jina mhenyelo ila, hajilingunusa.
7 Jina moko, ila hajilingwabasa.
Jina magulu, ila hajilingujenda.
Hajiweza hebu kulavya lizi.
8 Weng'ha walingujigongomanya wochiwhana najo,
hihyo du na weng'ha walingujitumbila.
9 Hemwe Waisilaeli mchitumbile kwa Mkulu Nguluwi,
heye ndo utanzi na ngawo ya hemwe.
10 Hemwe walelwa wa Aluni, watambika, mchitumbile kwa Mkulu Nguluwi,
heye ndo utanzi wa hemwe na ngawo ya hemwe.
11 Hemwe mlingumdumba Mkulu Nguluwi, mchitumbile kwa heye,
heye ndo utanzi wa hemwe na ngawo ya hemwe.
12 Mkulu Nguluwi kangutukumbuchila na kotutambichiza,
kowatambichiza wanhu wa Isilaeli,
kowatambichiza walelwa wa Aluni.
13 Kowatambichiza weng'ha walingumdumba Mkulu Nguluwi,
kowatambichiza wakulu na wadodo.
14 Mkulu Nguluwi yawatambichize leka monjezeche,
yawatambichize monjezeche hemwe na walelwa wa hemwe.
15 Mtambichizwe na Mkulu Nguluwi,
yavilumbile ulanga na isi.
16 Ulanga uwele kuchanya ng'hatu ndo wa heye Mkulu Nguluwi,
ila isi nakawapa wanhu.
17 Wabagame hambe wamtogole Mkulu Nguluwi,
ne wala walingudulika kuli isi iwele tulu.
18 Ila hetwe tuwele wakomu twangumtogola Mkulu Nguluwi,
tomtogola sambi mbaka mazuwa gose.
Mumtogole Mkulu Nguluwi.