11
1 Mizani ja uhadi ndo izudizo kwa Mkulu Nguluwi,
ila chipimilo cha hachi ndo usangalalo kwa heye.
2 Walingidaya wanguwa hamwe na kudeula,
ila kwa wanhu walingunyenyetela wana luhala.
3 Kugoloka kwa wanhu wanojile kwanguwalongozaga,
kwajilila kwa wawele na nhumbula zihile kwanguwadumyaga.
4 Kuwa na lufufu hambe kutanze chinhu kuli zuwa lya kuzudila kwa Nguluwi,
ila kutanganika kwanguloholaga kulawa kuli kubagama.
5 Kutanganika kwa walihela nongwa kwangugololaga nzila ya hewo,
ila wehile wangugwa kwa gehile ga hewo wawo.
6 Kutanganika kwa wanhu wagoloche nhumbula kwanguwaloholaga,
ila wawele na nhumbula zihile wangugwilizwaga kwa maya ga hewo wawo.
7 Wone mwihe yabagame na kitumbila kwa heye nako kwangwajililaga,
geng'ha goyajesile kupata kwa mong'ho wa heye ganguwaga hihi hela.
8 Yatanganiche kanguloholigwaga kuli magazo,
na mwihe kangwinjila amo honhu ha heye.
9 Yohambe yamdumbe Nguluwi kanguwadumyaga wanji kwa mlomo wa heye,
ila yatanganiche kanguloholigwa kwa uwanzi wa heye.
10 Wone watanganiche wopegwa utambichizo, muji wotowa luchenze,
na wone wehile wodumigwa, wanhu wosangalala.
11 Muji wanguwaga unojile kwa utambichizo wa watanganiche,
ila wangudumigwa kwa milomo ja wehile.
12 Yalingumbeza munhu yalingikalasa habehi na heye kahela nyhala,
munhu yawele na luhala kanginyamalilaga.
13 Yalingukolakola yoheha kangulavyaga uviso,
ila yalingukundigwa kuli muhe kanguwikaga uviso.
14 Hali hela ulongozi isi yangugwa,
hawele na wanhu wenji wa kulonga ganojile hanguwa na kikala goya.
15 Yalingiwika lehani kwa chiwalo cha mjenzi, kokuya kung'ung'uta,
ila yalinguzudila kudita mbuli azo ka honhu ha kikala goya.
16 Mdala yawele na nhumbula ya isungu kangutogoligwa,
mlume yalingugana kilewa kanguwa na lufufu hela.
17 Munhu yawele na nhumbula inojile kanguwaga na vinhu vinojile,
ila mjuvi kangilumizaga yuye.
18 Chinhu cha mzidi choyalingupata mwihe ndo cha udesi,
ila yalingunyala kutanganika kopata chonolo cha kukomya.
19 Munhu yalingulutilila kuli kutanganika kochikala,
ila yalinguhagula kudita gehile kobagama.
20 Wawele na nhumbula zajilile ndo izudizo kwa Mkulu Nguluwi,
ila walihela nongwa ndo usangalalo wa heye.
21 Ndangukomya, mwihe hosulupuka kuli magazo kwa madito ga heye,
ila watanganiche woloholigwa.
22 Mdala yanojile yalihela luhala,
ndo kota pete ya zahabu mmhenyhelo mwa igubi.
23 Kitumbila kwa watanganiche kwangigalaga ganojile,
maya ga wehile gangumalilaga kuli kuzudila kwa Nguluwi.
24 Yalingulavya sendi kwa isungu kangonjezelwaga lufufu,
ila yohaganile kulavya kangubatigwa kuli uzunwa.
25 Munhu yawele na nhumbula ya kulavya utanzi, mbuli za heye zolutilila goya,
yalingumnweza myage mazi naye konwezwa.
26 Wanhu wangumpanjilaga yalinguvisa nyhule,
ila wangumganilaga utambichizo yalinguguza.
27 Yalingupala kudita ganojile kangupegwa kunoga,
ila yalingupala kudita wihe kofichigwa na wihe.
28 Yalingitumbila lufufu lwa heye kogwa,
ila yatanganiche kodedemka kota ihamba idodi.
29 Yalinguibena ng'handa ya heye kopata mbeho,
mpoka kowa mpogozi wa wawele na luhala.
30 Madito ga yatanganiche gangigalaga ukomu,
naye yawele na luhala kangukwegaga nhumbula za wanhu.
31 Wone yatanganiche kangupegwa chonolo aha muisi,
ndangukomya, mwihe ama yawele na gehile kopegwa chihile ng'hatu.