16
1 Munhu kangijesaga kudita mbuli zoyogana heye,
ila ulonzi wa kuduma ndo wa heye Mkulu Nguluwi.
2 Madito ga munhu gangonekaga kwa heye kota ga goya,
ila Mkulu Nguluwi kangujezaga kunuwila kwa munhu.
3 Umhe Mkulu Nguluwi choneche choulingudita,
na mbuli za hegwe zokulutila goya.
4 Mkulu Nguluwi nakalumba chila chinhu kwa kunuwila kwa heye,
mbaka wehile kwa chiwalo cha zuwa lya kudumya.
5 Chila yalingidaya ndo izudizo kwa Mkulu Nguluwi,
ndangukomya, munhu kota ayo kogazigwa.
6 Kwa igano lya kwimilila na kukundigwa, munhu kanguditilwaga uhanyisi,
kwa kumdumba Mkulu Nguluwi, kangiwikaga kutali na wihe.
7 Wone Mkulu Nguluwi yanojezwe na madito ga munhu,
kanguwagalamulaga mbaka wang'honyo wa heye wanguwa goloko.
8 Fola lufufu ludo kuli kutanganika,
kusinda kuwa na vinji kuli wihe.
9 Munhu koweza kudita goyalingijesa kudita,
ila Mkulu Nguluwi kangulongozaga chila choyalingudita.
10 Mndewa kangwamulaga kwa kulongozwa na Nguluwi,
hoyolavya utaguso hambe yawifye.
11 Mkulu Nguluwi kanguganaga vipimilo na mizani ja hachi,
vipimilo vyeng'ha vya mizani kuli chihako cha kupimila, ndo mijito ja heye.
12 Ndo izudizo wandewa kudita wihe,
kwa vila misisi ja ludali lwa hewo ndo hachi.
13 Mndewa kanguganaga munhu yalingulonga kwa kutanganika,
kangumganaga munhu yalingulonga kwa hachi.
14 Ng'halazi ya mndewa ndo kota msenga wa kubagama,
munhu yawele na luhala koidita isindamale.
15 Wone kumeho kwa mndewa kupuliche, hana ukomu,
kunoga kwa heye ndo kota ng'hungugu ya luhela.
16 Kuwa na luhala ndo kunoga kusinda zahabu,
kupata nyhala ndo kuhagula kunojile kusinda sendi.
17 Nzila ya wagoloche nhumbula yangiwikaga kutali na wihe,
yalingwamila nzila ya heye, kangwamilaga kikala kwa heye.
18 Kidaya kwangulongolaga kudumya,
nhumbula ya kidaya yangulongolaga kugwa.
19 Fola kuwa ulingunyenyetela na mzunwa,
kusinda kihanza vinhu vya kuboka na walingidaya.
20 Yalingibatilila malanguso, mbuli za heye zomlutila goya,
kotambichizwa munhu yalingitumbila kwa Mkulu Nguluwi.
21 Yawele na luhala mnhumbula kanguchemigwa yawele na nyhala,
ulonzi wa kunojeza wanguwakwega wanhu.
22 Luhala ndo nzasa ya ukomu kwa yawele nalo,
ila upoka ndo kuzapigwa kwa wapoka.
23 Nhumbula ya yawele na luhala yangumditaga yalonje kwa kilolela,
yanguuditaga ulonzi wa heye uwe wa kukwega wanhu.
24 Ulonzi wa isungu ndo kota hanombwa,
ndo unona kuli nhumbula na una mong'ho kuli lukuli.
25 Hana nzila youlingijesa kota ya goya,
ila kuli kuduma yoweza kukulongoza kuli kubagama.
26 Kugana chilyo kwangumdita mkola mijito yekangaze,
kwa vila nzala yangumdita yalutilile.
27 Mjuvi kangijesaga kudita wihe,
ulonzi wa heye ndo kota chiluli ching'hang'hale.
28 Munhu yajilile kangwenezaga kilewa,
yalinguheha kanguwaditaga wanhu webagule na goloko.
29 Munhu yawele na nhumbula yihile, kangumhada munhu yowalingikalasa habehi,
kangumlongozaga kuli nzila yihile.
30 Yalingukonyeza kwa wihe kangijesa kudita gehile,
na yohambe yagane kulonga, kangunuwila kudita gehile.
31 Kuwa na mbuliza za usekulu ndo itaji lya ukulu,
lyangulawa kuli kikala kwa kutanganika.
32 Yohawele mbewe wa kuzudila ndo kanoga kusinda yawele na mong'ho,
yalinguilongoza nhumbula ya heye yuye ndo kanoga kusinda yula yalinguuhola muji kwa lupichi.
33 Simbi yangutowigwa leka kuvizela goyolawila,
ila Mkulu Nguluwi ndo yalingwamula chila chinhu.