135
Lutogo kwa itagwa lya Nguluwi
1 Mumtogole Mkulu Nguluwi.
Mlitogole itagwa lya Mkulu Nguluwi,
mumtogole hemwe vitumagwa wa heye.
2 Mumtogole hemwe mlingikala kuli ng'handa ya Mkulu Nguluwi,
kuli lugagala lwa ng'handa ya Nguluwi wa hetwe.
3 Mumtogole Mkulu Nguluwi kwa vila ka yanojile,
mlitogole kwa nzimbo itagwa lya heye,
kwa vila alyo lyangunojeza.
4 Mkulu Nguluwi nakamhagula Yakobo yawe wa heye,
hemwe wanhu wa Isilaeli muwe wa heye.
5 Ndikomya, ndivizela kota Mkulu Nguluwi ndo mkulu,
Mkulu wa hetwe ndo mkulu mchanya mwa milungu jeng'ha.
6 Mkulu Nguluwi kanguditaga choneche choyalingugana,
kuli kilanga na muisi na mbahali na mgati ng'hatu mwa mazi.
7 Ndo yalingigala ng'hungugu kulawa kuli mbaka ja isi,
yalingudita mazi tendema kwa lumwemwesa,
na kuputa mbeho ng'hulu kulawa kuli ng'hano za heye.
8 Ndo yawakopole walelwa wa mwaluko ako Misili,
walelwa wa wanhu na migongolo kahi.
9 Ndo yaditile ulajilo na kububuwaza kwa hegwe, gwa Misili,
kwa kuwagaza Falao na vitumagwa wa heye weng'ha.
10 Ndo yawadumye wanhu wa isi nyinji,
nakawakopola wandewa wawele na mong'ho,
11 wawele ndo Sihoni mndewa wa Waamoli,
Ogu mndewa wa Bashani,
na wandewa weng'ha wa Kanaani.
12 Nakahola isi za hewo na kuwapa wanhu wa heye,
ena, leka ziwe uhalizi kwa wanhu wa heye Isilaeli.
13 Itagwa lya hegwe, gwa Mkulu Nguluwi, lyangikala mazuwa gose,
lyokumbuchilwa kuli lulelo lweng'ha.
14 Mkulu Nguluwi kowalewela wanhu wa heye,
na kuwonela isungu vitumagwa wa heye.
15 Jimalukolo ja wanhu wa isi ndo sendi na zahabu,
najigongomanyigwa kwa moko ga wanhu.
16 Jina milomo, ila hajilingulonga,
jina meho, ila hajilingona.
17 Jina makutu, ila hajilinguhulika,
na jahela ukomu.
18 Weng'ha walingujigongomanya wochiwhana najo,
hihyo du na weng'ha walingujitumbila.
19 Hemwe wanhu wa Isilaeli, mumtogole Mkulu Nguluwi.
Hemwe watambika wa ivyazi lya Aluni, mumtogole Mkulu Nguluwi.
20 Hemwe Walawi, mumtogole Mkulu Nguluwi.
Hemwe mlingumdumba Mkulu Nguluwi, mumtogole.
21 Yatogoligwe Mkulu Nguluwi kuli Siyoni,
yatogoligwe yalingikala Yelusalemu.
Mumtogole Mkulu Nguluwi.