128
Chonolo kwa munhu yalingumdumba Nguluwi
(Lwimbo lwa kuluta kuchanya.)
1 Nawatambichizwa weng'ha walingumdumba Mkulu Nguluwi,
walingikala kwa kuwinza nzila za heye.
2 Kowa na mafuza ga chituguti cha hegwe,
kosangalala na mbuli za hegwe zolutilila goya.
3 Mchewako kowa kota mzabibu wa mafuza menji kaye kwa hegwe,
wana wa hegwe kota mizuchila ja mizeituni kuzunguluta chisaga cha hegwe.
4 Ena, ndo vyoyotambichizwa,
munhu yalingumdumba Mkulu Nguluwi.
5 Mkulu Nguluwi yakutambichize kulawa Siyoni.
Uzone mbuli za Yelusalemu zilutilila goya mazuwa gose ga ukomu wa hegwe.
6 Wikale mbaka uwone wazukulu wa hegwe.
Kikala goya kuwe na Isilaeli.