108
Kulanda utanzi kwa chiwalo cha kuwasumya wang'honyo
(Lwimbo. Zabuli ya Daudi.)
(Zabuli 57:7-11; 60:5-12)
1 Gwa Nguluwi, nda nzinzili mnhumbula,
ndokwimba na kukutowela luchenze kwa nhumbula ya heni yeng'ha.
2 Ndokwaluka kutowa ching'weleng'wele na igombogombo.
Ndolililimla isanya kuwe mitondo.
3 Gwa Mkulu Nguluwi, ndolonga malumbo kwa hegwe hali wanhu wa isi,
ndokwimbila lutogo hali wanhu wa isi zeng'ha.
4 Igano lya kwimilila lya hegwe ndo likulu mbaka kilanga,
kukundigwa kwa hegwe kwangwenela mbaka kuli ng'hungugu.
5 Utogoligwe, gwa Nguluwi, kuchanya kilanga,
ukulu wa hegwe wenele muisi yeng'ha.
6 Leka woulingugana waloholigwe,
ulohole kwa moko wa hegwe wa kudilo, unhyidichile.
7 Nguluwi nakelaha kulawa helile ha heye,
“Lelo, hondisumya ndoigawanula Shekemu,
ibindi lya Sukoti ndolipima chila honhu.
8 Gileadi ndo ya heni na Manase ndo ya heni,
Efulaimu ndo kofia ya heni ya chuma,
na Yuda ndo ng'hweku ya heni ya undewa.
9 Moabu ndo kota chisaye cha heni cha kihovujila,
makwamba ga heni ndogatozela Edomu.
Ndotowa iyowe lya kusumya kwa chiwalo cha Filistiya.”
10 Whaani yonyhilika kuli muji wa ngome?
Whaani yondongoza mbaka Edomu?
11 Nakutuleka ng'hatu, gwa Nguluwi.
Lekachoni hambe ulute kahi na wamizi wa hetwe?
12 Utugalile utanzi kwa chiwalo cha walingutugaza,
kwa vila ulohozi wa munhu hauwele chinhu.
13 Kwa utanzi wa Nguluwi tosumya,
heye kowabiga walingutugaza.